CELEX: 32017R1262
Language: da
Date: 2017-07-12 00:00:00
Title: Kommissionens forordning (EU) 2017/1262 af 12. juli 2017 om ændring af forordning (EU) nr. 142/2011 for så vidt angår brugen af husdyrgødning som brændsel i brændingsanlæg (EØS-relevant tekst. )

13.7.2017   
            
            
               DA
            
            
               Den Europæiske Unions Tidende
            
            
               L 182/34
            
         KOMMISSIONENS FORORDNING (EU) 2017/1262
   af 12. juli 2017
   om ændring af forordning (EU) nr. 142/2011 for så vidt angår brugen af husdyrgødning som brændsel i brændingsanlæg
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (1), særlig artikel 15, stk. 1, litra e), og artikel 27, litra i), og
   ud fra følgende betragtninger:
   
               (1)
            
            
               Ved Kommissionens gennemførelsesforordning (EU) nr. 142/2011 (2) blev der fastslagt gennemførelsesbestemmelser til forordning (EF) nr. 1069/2009, herunder parametre for bortskaffelse af animalske biprodukter samt med henblik på sikker behandling, omdannelse og forarbejdning af animalske biprodukter til afledte produkter.
            
         
               (2)
            
            
               I overensstemmelse med forordning (EF) nr. 1069/2009 er forbrænding, som defineret i punkt 41 i bilag I til forordning (EU) nr. 142/2011 en af metoderne til bortskaffelse af animalske biprodukter, herunder husdyrgødning.
            
         
               (3)
            
            
               Artikel 6 forordning (EU) nr. 142/2011 omhandler regler for godkendelse af brændingsanlæg, der anvender animalske biprodukter som brændsel. Artikel 6, stk. 8, bør ændres for at imødegå anvendelsen af gødning fra alle husdyr som brændsel.
            
         
               (4)
            
            
               Husdyrgødning kan udgøre en bæredygtig brændselskilde til brænding, forudsat at brændingen overholder specifikke krav til effektivt at begrænse de negative følger af anvendelsen som brændsel for dyrs og menneskers sundhed og for miljøet. Med Kommissionens forordning (EU) nr. 592/2014 (3) indførtes der bestemmelser for brugen af fjerkrægødning som brændsel i brændingsanlæg Forordningen indeholder generelle krav til alle anlæg, hvor der anvendes animalske biprodukter eller afledte produkter som brændsel og særlige krav vedrørende brændselstype og typen af brændingsanlæg. Husdyrgødning af andre arter end fjerkræ kan nu også anvendes som brændsel i brændingsanlæg med en samlet nominel indfyret termisk effekt på højst 50 MW, på samme betingelser som dem, der er fastsat for brænding af fjerkrægødning, herunder emissionsgrænseværdier og overvågningskrav.
            
         
               (5)
            
            
               Driftsledere for brændingsanlæg, der anvender husdyrgødning som brændsel, træffer de nødvendige hygiejnemæssige foranstaltninger til at forhindre spredning af eventuelle patogener. I denne henseende skal disse anlæg opfylde de generelle krav vedrørende anvendelsen af animalske biprodukter og afledte produkter som brændsel som omhandlet i kapitel IV i bilag III til forordning (EU) nr. 142/2011, og de specifikke krav til særlige typer anlæg og brændsel, der kan anvendes til brænding, som fastsættes i nærværende forordning.
            
         
               (6)
            
            
               Brænding af gødning fra planteædere udvikler på grund af sammensætningen højere emissioner af partikler end forbrænding af fjerkrægødning. For at løse dette problem bør der i denne forordning gives mulighed for mere fleksible emissionsgrænseværdier for partikler for meget små brændingsanlæg for at muliggøre bortskaffelse af husdyrgødning, som ellers ikke kunne bortskaffes som brændsel til brænding.
            
         
               (7)
            
            
               På samme måde bør denne forordning give de kompetente myndigheder mulighed for at indrømme eksisterende anlæg en overgangsperiode for at efterkomme kravene om kontrolleret temperatur i gassen, forudsat at emissionerne ikke indebærer risici for menneskers og dyrs sundhed eller for miljøet. Lovgivningen om animalske biprodukter forhindrer ikke medlemsstaterne i at anvende de relevante beregningsmetoder for emissionsgrænseværdier, der er fastsat i miljølovgivningen, når husdyrgødning brændes sammen med andre brændsler eller affald.
            
         
               (8)
            
            
               Bilag XVI til forordning (EU) nr. 142/2011 indeholder specifikke krav vedrørende offentlig kontrol. Da der med denne forordning indføres krav til brænding af husdyrgødning som brændsel, bør disse særlige krav også gælde med hensyn til denne proces.
            
         
               (9)
            
            
               Bilag III og XVI til forordning (EU) nr. 142/2011 bør ændres i overensstemmelse hermed.
            
         
               (10)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Artikel 1
   Artikel 6, stk. 8, i forordning (EU) nr. 142/2011 affattes således:
   
      »8.   Ved anvendelse af husdyrgødning som brændsel til brænding, jf. kapitel V i bilag III, skal, ud over bestemmelserne i nærværende artikel, stk. 7, følgende betingelser være opfyldt:
      
                  a)
               
               
                  Den ansøgning om godkendelse, som driftslederen indgiver til den kompetente myndighed i henhold til artikel 24, stk. 1, litra d), i forordning (EF) nr. 1069/2009, skal indeholde dokumentation — attesteret af den kompetente myndighed eller en erhvervsorganisation godkendt af den kompetente myndighed i medlemsstaten — for, at brændingsanlægget, hvori husdyrgødningen anvendes som brændsel, fuldt ud overholder kravene i kapitel V, litra B, punkt 3, 4 og 5, i bilag III til nærværende forordning, dog med forbehold af medlemsstatens kompetente myndigheders mulighed for at indrømme en undtagelse fra overholdelsen af visse bestemmelser, jf. kapitel V, litra C, punkt 4, i bilag III.
               
            
                  b)
               
               
                  Den godkendelsesprocedure, der er fastlagt i artikel 44 i forordning (EF) nr. 1069/2009, afsluttes ikke, før den kompetente myndighed eller en erhvervsorganisation godkendt af den kompetente myndighed har gennemført mindst to på hinanden følgende kontrolbesøg, hvoraf det ene skal være uanmeldt, i løbet af de første seks måneder, brændingsanlægget er i drift, omfattende de nødvendige temperatur- og emissionsmålinger. Når resultaterne af disse kontrolbesøg har vist, at kravene i kapitel V, litra B, punkt 3, 4 og 5, og, hvor det er relevant, litra C, punkt 4, i bilag III til nærværende forordning er opfyldt, kan der meddeles fuld godkendelse.«
               
            
   Artikel 2
   Bilag III og XVI til forordning (EU) nr. 142/2011 ændres som angivet i bilaget til nærværende forordning.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 12. juli 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 300 af 14.11.2009, s. 1.
   
      (2)  Kommissionens forordning (EU) nr. 142/2011 af 25. februar 2011 om gennemførelse af Europa-Parlamentets og Rådets forordning (EF) nr. 1069/2009 om sundhedsbestemmelser for animalske biprodukter og afledte produkter, som ikke er bestemt til konsum, og om gennemførelse af Rådets direktiv 97/78/EF for så vidt angår visse prøver og genstande, der er fritaget for veterinærkontrol ved grænsen som omhandlet i samme direktiv (EUT L 54 af 26.2.2011, s. 1).
   
      (3)  Kommissionens forordning (EU) nr. 592/2014 af 3. juni 2014 om ændring af forordning (EU) nr. 142/2011 for så vidt angår anvendelse af animalske biprodukter og afledte produkter som brændsel i brændingsanlæg (EUT L 165 af 4.6.2014, s. 33).
   
      BILAG
      Bilag III og XVI til forordning (EU) nr. 142/2011 ændres som følger:
      
                  1)
               
               
                  Følgende tilføjes som kapitel V, litra C, i bilag III:
                  »C.   Brændingsanlæg, hvor husdyrgødning af andre husdyr end fjerkrægødning som fastsat i litra B anvendes som brændsel til brænding
                  
                  1.   Type anlæg:
                  Brændingsanlæg med en samlet nominel indfyret termisk effekt på højst 50 MW.
                  2.   Udgangsmateriale:
                  Udelukkende husdyrgødning af andre opdrættede dyr end fjerkræ, der er anført i litra B, bestemt til anvendelse som brændsel til brænding i overensstemmelse med punkt 3.
                  Andre animalske biprodukter eller afledte produkter må ikke anvendes som brændsel i brændingsanlæg som omhandlet i punkt 1. Husdyrgødning af andre opdrættede dyr end fjerkræ som fastsat i litra B frembragt uden for bedriften må ikke komme i kontakt med husdyr.
                  3.   Metode:
                  Brændingsanlæg, hvor husdyrgødning af andre opdrættede dyr end fjerkrægødning som fastsat i litra B anvendes som brændsel til brænding skal opfylde kravene i litra B, punkt 3, 4 og 5.
                  4.   Undtagelser og overgangsperioder:
                  Medlemsstatens kompetente myndighed med ansvar for miljøspørgsmål kan:
                  
                              a)
                           
                           
                              uanset litra B, punkt 3, litra b), nr. ii), indrømme brændingsanlæg, der var i drift den 2. august 2017 en supplerende frist på højst 6 år til at efterkomme kapitel IV, afsnit 2, punkt 2, første afsnit, i bilag III til denne forordning
                           
                        
                              b)
                           
                           
                              uanset litra B, punkt 4, tillade emissioner af partikler på højst 50 mg/m3, forudsat at brændingsanlæggets samlede nominelle indfyrede termiske effekt ikke overstiger 5 MW
                           
                        
                              c)
                           
                           
                              uanset litra B, punkt 3, litra b), nr. i), tillade manuel placering af hestegødning i brændkammeret, når den samlede nominelle indfyrede termiske effekt ikke overstiger 0,5 MW.«
                           
                        
            
                  2)
               
               
                  I bilag XVI, kapitel III, affattes afsnit 12 således:
                  
                     
                        »Afsnit 12
                     
                  
                  
                     Offentlig kontrol vedrørende godkendte anlæg til brænding af animalske biprodukter
                  
                  Den kompetente myndighed skal foretage dokumentkontrol i overensstemmelse med de i artikel 6, stk. 7 og 8, omhandlede procedurer i godkendte anlæg som omhandlet i kapitel V i bilag III.«